અમેરિકામાં ૪૦ વર્ષોથી વસવાટ કરતાં, મને હવે થોડા કેટલાક વર્ષોથી અહીંના પોલીટીક્સમાં પણ રસ પડવા માંડ્યો છે. આજ-કાલ અહીં રાજકરણનું બજાર ખૂબ ગરમ રહે છે. માર્ચ મહીનો ૨૦૧૬માં અમેરિકાની પ્રેસિડેન્સી માટે સીમાચીન્હ બની ગયો. અહીંની બે પોલીટીકલ પાર્ટી,-રિપબ્લીકન અને ડેમોક્રેટીક- બેઉના ઉમેદવારોએ સહુ પ્રથમ તો પોતપોતાની પાર્ટીના ઉમેદવારો સાથે પ્રાઈમરી ઈલેક્શનમાં લડવું પડે છે. લોકો તથા લોકોએ ચૂંટેલાં પ્રતિનિધિઓ –ડેલિગેટસ-ની સહમતી વત્તા પોતાની પાર્ટીના કન્વેનશનમાં સંમતિ મેળવીને પછી બેઉ પાર્ટી પોતપોતાના ઉમેદવારો પ્રમુખપદ માટે ઊભા રાખે છે જેમાં કાયદા-કાનૂન પ્રમાણે મતાધિકાર ધરવનારી સમગ્ર જનતા સજાગતાથી મતદાન કરે છે. આ ઈલેક્શન દરમિયાન, હું સતત જ ન્યૂઝ અમેરિકન ટીવી પર રોજ જોતી હતી. મારા સંતાનોએ મારી મજાક પણ કરી, ”કેમ, અમેરિકામાં દેશી ટીવી હવે આવતું બંધ થઈ ગયું કે શું કે આમ સતત અમેરિકન ટીવી જુએ છે?” કોને ખબર, પણ મને એક નિરાશા આ દેશમાં હંમેશા રહી છે કે આટલા બધા આંદોલનો અને વીમેન્સના રાઈટસ માટે આટલી બધી સજાગતા હોવા છતાં અમેરિકામાં એવો વર્ગ છે કે જેને આજની તારીખમાં પણ કે સ્ત્રી પ્રમુખ બને રાષ્ટ્રની, એ બિલકુલ પણ મંજૂર નથી. પ્રાઈમરીમાં જીતીને બીલીયનર ઉદ્યોગપતિ ડોનાલ્ડ ટ્રમ્પ રીપ્બલીકન પાર્ટીના અને હીલરી ક્લીન્ટન ડેમોક્રેટીક પાર્ટીના ઉમેદવારો તરીકે જુલાઈ ૨૦૧૬માં ઓફીસિયલી જાહેર કરાયા છે. ચૂંટાયલાં અમેરિકન પ્રમુખોની પત્નીઓને “ફર્સ્ટ લેડી” કહેવામાં આવે છે. ૨૦૧૬ સુધી અમેરિકાના ઈતિહાસમાં કોઈ સ્ત્રી પ્રમુખ થઈ નથી આથી આ વખતે, હીલરી ક્લીન્ટન જો ચૂંટાશે તો બીલ ક્લીન્ટન પહેલી વખત “ફર્સ્ટ જેન્ટલમેન” કહેવાશે એવો મને ઓચિંતો વિચાર આવ્યો. કેટલી બધી કપરી અને વિષમ પરિસ્થિતિમાંથી ક્લીન્ટન દંપતી પસાર થઈ ચૂક્યા છે અને આ ચૂંટણીમાં જે રીતે એમના પર પર્સનલ એટેક થઈ રહ્યા છે એ દર્શાવે છે કે આગળનો રસ્તો પણ એટલો જ કપરો ને વિકટ રહેવાનો છે! તદુપરાંત, જે વ્હાઈટ હાઉસમાં પોતે રાજાની જેમ આઠ વર્ષો સુધી રાજ કર્યું ત્યાં હવે પત્ની જો ચૂંટાઈ આવે તો “ફર્સ્ટ જેન્ટલમેન” તરીકે જવાનું જો થાય તો શું લાગણી અને સંવેદનાઓ બીલ ક્લીન્ટન અનુભવશે એવો વિચાર મને ઘણી વાર આવતો હતો, આ ચૂંટણીની સિઝનમાં. આજે પણ એ જ વિચાર મારા મનમાં ઘૂમરાતો હતો. રાતના દસ વાગ્યાના સમાચાર પૂરા થયા. ટીવી બંધ કરતાં, હું આવા વિચારોમાં જ ક્યારે નિદ્રાના ખોળે પોઢી ગઈ, મને એની ખબર જ ન રહી…! બસ, પછી તો હું હતી, મારા સ્વપ્નના મુક્ત પ્રદેશનો સ્વૈરવિહાર હતો અને હતી ઓલ ધ પોસીબિલીટીસ અનલીમીટેડ…અને, કોને ખબર, સમયનો ગાળો અને વર્ષોનો તાળો, સપનાના એ પ્રદેશમાં બિલકુલ તાલમેલ વગરનો થઈ ગયો….! ને, હું સ્વપ્નીલ સ્વૈરવિહારના મુક્ત ગગનમાં પહોંચી જ નહોતી ગઈ પણ અચેતન મનને ત્યાં ઝંઝોડી પણ આવી હતી. મારા એ સપનાનો એક, એક, અક્ષર મને આજે પણ યાદ છે અને યાદ કેમ ન હોય, બીલની વાત હતી! તો આ હતો મારા સ્વપ્ન પ્રદેશનો વૈભવ…!